Stesen LRT Jalan Meru

Stesen LRT Jalan Meru ialah stesen transit aliran ringan (LRT) di Klang, negeri Selangor, Malaysia. Stesen LRT ini menyediakan perkhidmatan LRT Laluan Shah Alam yang menuju ke Bandar Utama dan Johan Setia. Kedudukan stesen ini terletak di antara stesen LRT Pasar Klang dan stesen LRT Pasar Jawa serta mempunyai kod stesen iaitu SA19. Stesen LRT Jalan Meru merupakan sebahagian daripada projek Sistem Transit Bersepadu Lembah Klang di Malaysia, dan dibuka secara rasmi pada 29 Jun 2026. Sejarah Projek membina LRT Laluan Shah Alam telah dilancarkan secara rasmi pada bulan Ogos tahun 2016. Pakej pemberian tender-tender untuk pembinaan LRT Shah Alam juga telah dilakukan pada awal tahun 2016. Stesen LRT Jalan Meru dilabel sebagai stesen ke-19 dalam jajaran Laluan Shah Alam (pada ketika itu dikenali sebagai Laluan Bandar Utama–Klang). Sebelum dikenali sebagai Jalan Meru, stesen ini dikenali sebagai Kawasan 17. Ciri-ciri stesen Perkhidmatan Stesen LRT Jalan Meru menyediakan perkhidmatan kereta api yang dikendalikan oleh Rapid KL melalui Laluan Shah Alam. Stesen LRT ini terletak di antara stesen Pasar Klang dan stesen Pasar Jawa. Kod stesen bagi stesen LRT Jalan Meru ialah SA19. Lokasi stesen Stesen LRT Jalan Meru terletak di dalam kawasan bidang kuasa Majlis Bandaraya Diraja Klang (MBDK). Stesen LRT ini menyediakan perkhidmatan LRT Laluan Shah Alam kepada penduduk di Taman Eng Ann, Kawasan 17 Klang, Kawasan 18 Klang, Taman Jalan Meru dan Kampung Sungai Pinang. Dalam pelan stesen yang dikeluarkan oleh Prasarana Malaysia, Stesen LRT Jalan Meru terletak di bawah Jalan Meru, yang merupakan sebahagian daripada penjajaran Laluan Persekutuan Malaysia 3217. Stesen LRT Jalan Meru juga terletak berhampiran dengan Persimpangan Jalan Sireh–Jalan Mantin–Jalan Meru pada bahagian selatan. Mercu tanda yang terletak berhampiran dengan stesen LRT ini termasuk Klang Parade, Sekolah Kebangsaan (1) Jalan Meru (SK (1) Jalan Meru), Sekolah Kebangsaan (2) Jalan Meru (SK (2) Jalan Meru), Sekolah Jenis Kebangsaan (Tamil) Jalan Meru (SJKT Jalan Meru), Sekolah Menengah Kebangsaan Tinggi Klang (SMK Tinggi Klang), bangunan Pejabat Pendidikan Daerah Klang, dan stesen minyak BHPetrol Jalan Meru. Rujukan Pautan luar Laman web rasmi LRT3